ທູດ​ພິ​ເສດ ສັນນິບາດ​ອາຣັບ ແລະ ສປຊ ​ຂໍຮ້ອງໃຫ້ອີຣ່ານ ຊ່ວຍໃນການຢຸດຍິງ
ທ່ານ Lakhdar Brahimi ຮຽກຮ້ອງ​ໃຫ້ ອິຣ່ານຊ່ວຍ​ຈັດ​ຕັ້ງ ​ໃຫ້​ມີ​ການ​ຢຸດ​ຍິງ ໃນລະຫວ່າງການສະຫລອງບຸນ Eid al-Adha ຂອງຊາວມຸສລິມ.
ທ່ານ Lakhdar Brahimi ທູດພິເສດຂອງ ສັນນິບາດອາຣັບ ແລະ ສະຫະປະຊາຊາດ ສໍາລັບຊີເຣຍ ໄດ້ຮຽກຮ້ອງໃຫ້ ອິຣ່ານ ຊ່ວຍເຫລືອ ໃນການຈັດຕັ້ງໃຫ້ມີການຢຸດຍິງ ໃນລະຍະເວລາ ການສະຫລອງບຸນຂອງຊາວມຸສລິມ ທີ່ຮ້ອງວ່າ Eid al-Adha ນັ້ນ ທ່ານ Brahimi ຍັງໄດ້ເນ້ນຢູ່ໃນຄໍາຖະແຫລງສະບັບນຶ່ງໃນ ວັນຈັນມື້ນີ້ ວ່າ ວິກິດການໃນຊີເຣຍ “ແມ່ນກໍາລັງຮ້າຍແຮງ ລົງໄປນັບມື້” ແລະມີຄວາມຈໍາເປັນອັນຮີບດ່ວນທີ່ສຸດ ທີ່ຈະ ຕ້ອງຢຸດຕິການນອງເລືອດນັ້ນ ຄໍາຖະແຫລງຂອງ ທ່ານ Brahimi ໄດ້ມີຂຶ້ນ ຫລັງຈາກການ ປະຊຸມກັນໃນວັນອາທິດວານນີ້ ກັບ ບັນດາຜູ້ນໍາອິຣ່ານ ຮວມ ທັງປະທານາ ທິບໍດີ Mahmoud Ahmadinejad ແລະ ລັດຖະມົນຕີການຕ່າງປະເທດ Ali Akbar Salehi ບຸນ Eid al-Adha ຈະເລີ້ມໃນອາທິດໜ້ານີ້ ໃນວັນຈັນມື້ນີ້ຄືກັນ ບັນດາເຈົ້າໜ້າທີ່ເທີກີ ໄດ້ບັງຂັບໃຫ້ເຮືອບິນຂອງອາມີເນຍລໍານຶ່ງ ທີ່ມຸ່ງ ໜ້າໄປສູ່ ເມືອງ Aleppo ຂອງຊີເຣຍນັ້ນ ລົງເດີ່ນເພື່ອທໍາການກວດຄົ້ນຫາເຄື່ອງທີ່ບັນທຸກໄປ ບັນດາເຈົ້າໜ້າທີ່ເທີກີ ກ່າວວ່າ ເຮືອບິນລໍານັ້ນບັນທຸກເຄື່ອງຊ່ວຍເຫລືອດ້ານມະນຸດ ສະທໍາ ແລະຈະໄດ້ອະນຸຍາດໃຫ້ເດີນທາງຕໍ່ໄປ ຖ້າຫາກວ່າການກວດຄົ້ນບໍ່ພົບເຫັນສິ່ງອື່ນໃດອີກ